琉球國中山世鑑/琉球國中山王世繼總論
琉球國中山王世継總論

蓋我朝開闢 天神阿摩美久築之然後植山石草木次生人是稱 天孫氏矣次藝五穀始有君臣父子夫婦昆弟朋友之五倫也頗似三皇五帝之治矣當初未琉球之名数萬歳之後隋煬帝令羽騎尉朱寛訪求異俗始至此國地界萬濤間遠而望之蟠旋蜿蜒若虬浮水中故因以名 流虬也語言不通掠一人以返後遣武賁郎将陳稜率兵又至国人不從虜男女数百人還爾来至唐宋嘗朝貢矣数百年後 大日本人王五十六代 清和天皇之孫 六孫王八世孫 為朝公為鎮西 将軍之日掛千鈞強弩於 扶桑而其威武偃塞垣草木後逢保元之乱而客於豆州有年當斯時舟隨潮流始至此因以更流虬曰 琉球也國人從之如草加風於茲 為朝公通一女生一男子名 尊敦 尊敦戴一角於右鬢上故為掩角居髻於右鬓上其爲人也才德豪傑超出衆人是以國人尊為 浦添按司也此時 天孫氏世衰政廃為逆臣所弑矣 尊敦起義兵討逆臣代之為中山王 故國人效之結片髮自此始是為 崇元庿主舜天王

舜天王在位五十一年薨 世子舜馬順熈立矣

舜馬順熈在位十一年薨 世子義本王立矣

義本王在位十一年而禪位於 英祖王

英祖王纘承大統紹述鴻勲使天已断不續之墜緒復屬而復聯已晦不明之薀微復彰而復著其成功盛徳雖尭舜無以加事業文章與二儀而同其大嗚呼盛矣偉矣是為 崇元廟主英祖王

英祖王在位四十年薨 世子大成王立矣

大成王在位九年薨弟二王子 英慈王立矣

英慈王在位五年薨弟四王子 玉城王立矣當時世衰政廢為戰國数十年先王遺風變易盡國分為三曰中山王山南王山北王也

玉城王在位二十三年薨 世子西威王立不明也諸侯叛者多矣

西威在位十四年薨世子将立諸侯廃之尊 浦添按司為中山王是為 崇元廟主察度王

大明洪武初 太祖皇帝遣使諭諸邦于時 中山王察度 山南王承察度 山北王帕尼芝皆遣使奉表箋貢馬及方物 大明太祖皇帝嘉其欵誠洪武十六年更流求曰琉球賜以金符印寵以章服洪武二十五年 中山王察度始遣子侄學于國子監又洪永間 大明皇帝賜閩人三十六姓為紀綱之後 琉球用 大明之禮樂是始矣是以 大明皇帝稱琉球於守禮之邦矣其三十六姓凋謝今所存者僅蔡鄭林梁、金五家而已

察度王在位四十六年薨 世子武寧立不明也天運循環無徃不復時則 尚巴志為山南王其政法於先王之舊章故二山亦半歸之終發兵一統都中山故獨稱中山矣詩云自西自東自南自北無思不服其此之謂也官史慶於廷民抃於野行者讓路耕者讓畔矣於茲 尚巴志遣使請冊封於 大明 宣宗皇帝悦其至誠宣徳三年遣内監柴山副使阮封為 琉球國中山王 尚巴志及父 尚思紹係追封且賜之以冠服綵幣等物 琉球國王尚姓此始 中山王毎乞封 大明皇帝遣正副使行祭禮封禮亦是始矣

尚巴志在位十八年薨第二王子 尚忠立矣

尚忠在位五年薨 世子尚思達立矣

尚思達在位五年薨無子弟國人乃立 尚巴志第六王子 尚金福

尚金福在位四年薨 世子尚泰久立矣

尚泰久在位七年薨第三王子 尚徳立虐政甚於桀紂故兾民之時日害喪也宜也

尚徳在位九年薨世子将立國人廢之尊内間里主御鎖側為中山王是為 圓覺廟主尚圓龍室慶雲矣

尚圓公北夷伊平屋島伊是名人也當時雖為百姓生有聖德志有乘長風凌萬里故不獲交於陋習汚染之人駕一葉輕舟至此地然後歴階級為 内間守一年而民徳歸厚矣朞月而已可其斯之謂乎又為 御物城御鎖側那覇四邑之四民以其職無不懷此懿徳者時王 尚德暴虐甚矣故國人歸 尚圓公者半矣雖然 尚圓公事於徳尚数十年且曳裾幾度乎噫如周文三分於天下有其二以服事殷然徳之悪日長月盛於茲 尚圓公不得已而有蓴鱸之志也卒稱病而竄於領地内間矣君子不諫不聽則去之其斯之謂乎後 尚徳薨世子将立群臣殺之立 尚圓公 尚圓公不得固辞行年五十餘而登 寳位其子孫嫡々相継為 球主于今九世也及庻子亦流傳為國噐者充滿於 球國矣蓋 尚圓公所自出雖未可知疑先王後胤而有故至彼地矣不然則何遽然有此大福哉

尚圓公治國七年薨矣故不及制為禮樂政刑也此時 世子尚真公為幼稚故群臣立 尚圓公令弟 尚宣威 天神地祗不享

尚宣威在位六箇月而避位立 世子尚真公

尚真公天緃之聖善継父志善述父亊治已至而猶以為未至功已成而猶以為未成軆道謙冲逰心高遠咸趍聖域之帰頓囬太古之淳風猗歟盛哉竊嘗觀之 尚真公所以卓冠百王超越千古者也

尚真公在位五十年薨矣先是 世子月浦罹異母之讒而避難於郊外矣故第三王子 尚清公立矣

尚清公在位五十年薨第二王子 尚元公立矣

尚元公在位十七年薨 世子尚永公立矣在位十六年薨無世子故國人立 尚圓孫月浦曽孫尚寧矣先是 大日本永享年中 琉球國始為 薩州太守島津氏附庸之國朝貢於 日本百有餘年也 尚寧慎終悖始恐懼之心日弛邪僻之情轉恣用聚歛臣一邪名而失事大之誠也故慶長己酉 薩州太守家久公遣樺山權左衛門尉大郎左衛門尉率兵征伐 琉球而擒國王返明年又遣本田伊賀守蒲地久右衛門尉使都鄙有章上下有服又使阿多氏相郎氏野村氏市来氏高崎氏別府氏栢原氏毛利氏瀧聞氏伊地知氏鹿島氏上井氏等正經界均井地矣始有伍我田疇褚我衣冠之謗終有我教子弟我桓田疇之頌矣其明年 家久公垂仁厚禮觧呉囚爾来球國入貢於薩州毎年也

尚寧在位三十二年薨無子弟是以國人立尚元公第三王子 尚久公賢子 尚豊公立矣

尚豊公學知之資希世之賢君也見有功者賞見有罪者泣古禮古樂復興在位二十年薨第三王子 尚賢公嗣立矣在位七年薨無世子國人立令弟尚質公

萬萬歳